***Generalen*** (originaltittel ***The General***, også vist i Norge under tittelen ***Dagens helt***) er en amerikansk stumfilmkomedie fra 1926, utgitt av United Artists. Den er inspirert av en faktisk hendelse som oppstod under den amerikanske borgerkrigen, og manuset er basert på William Pittengers memoar *The Great Locomotive Chase*. Buster Keaton og Marion Mack har hovedrollene, mens Keaton og Clyde Bruckman regisserte filmen.

Handling
--------

Handlingen utspiller seg i 1862 under den amerikanske borgerkrigen. Lokomotivet «Generalen» er den store stoltheten til lokomotivfører Johnnie Gray (Buster Keaton). Til tross for at borgerkrigen skaper kaos i landet, frakter lokomotivet regelmessig passasjerer. Da lokomotivet en dag blir kapret for bruk i en sabotasjeaksjon, er Johnnies forlovede Annabelle (Marion Mack) om bord. Lokomotivføreren bestemmer seg for å redde det kjæreste han kjenner til: Annabelle og «Generalen».

Mottakelse
----------

*Generalen* fikk dårlig kritikk og lav totalomsetning da den først ble utgitt. *Variety* skrev for eksempel at filmen var «langt fra morsom» og kalte det en «flopp». På grunn av den dårlige mottakelsen kunne ikke Keaton lenger jobbe uavhengig, og han måtte inngå en kontrakt med filmselskapet Metro-Goldwyn-Mayer.

### Ettertid

Den har i ettertid fått klassikerstatus og betydelig bedre kritikk. Borghild Maaland fra *Verdens Gang* anmeldte filmen i 2004 og skrev: «Med sitt steinansikt, sin spretne kropp og fremfor alt sine uhyre kreative påfunn er Keaton ved et kunstnerisk høydepunkt i «Generalen». Tempoet er høyt, jakten heseblesende, og den store, lille komiker briljerer med sin unike balanse mellom det herlig latterlige og det ømt sårbare.» Karsten Meinich fra filmnettstedet Montages var også fornøyd da han anmeldte filmen i 2015: «Buster Keatons mesterverk *Generalen* (1926) er en sprudlende og konstant underholdende actionfilm, drevet av en engasjerende historie og oppfinnsom visualitet. Den er dessuten en sjelden fugl fra sin tid – for hvilke stumfilmer kan egentlig sies å være genuint *underholdende* for et moderne publikum?»

*Generalen* ble innlemmet i National Film Registry i 1989, et utvalg av filmer til bevaring i det amerikanske nasjonalbiblioteket Library of Congress, filmer som regnes som «kulturelt, historisk og estetisk betydningsfulle». I 2007 ble den kåret til filmhistoriens 18. beste spillefilm fra USA på listen «AFI's 100 Years...100 Movies».

Medvirkende
-----------

* Buster Keaton som Johnnie Gray
* Marion Mack som Annabelle Lee
* Glen Cavender som Union Captain Anderson
* James Farley som General Thatcher
* Frederick Vroom som Confederate General
* Charles Henry Smith som Annabelles far
* Frank Barnes som Annabelles bror
* Joe Keaton som Union General
* Mike Donlin som Union General
* Tom Nawn som Union General

Referanser
----------

1. ↑  *Variety*, 9. februar 1927.
2. ↑  Borghild Maaland (9. desember 2004). «Briljante Buster». *Verdens Gang*. Besøkt 30. mars 2017.
3. ↑  Karsten Meinich (28. oktober 2015). «Stumfilmens blockbuster – om Buster Keaton og underholdningslokomotivet *Generalen*». Montages. Besøkt 30. mars 2017.
4. ↑  «Complete National Film Registry Listing». Library of Congress. Besøkt 20. januar 2017.
5. ↑  «AFI's official PDF of the 1998 and 2007 rankings» (PDF). Det amerikanske filminstituttet. Arkivert fra originalen (PDF) 21. juli 2011. Besøkt 16. mars 2017.  «Arkivert kopi» (PDF). Arkivert fra originalen (PDF) 21. juli 2011. Besøkt 30. mars 2017.

Eksterne lenker
---------------

* (en) *Generalen* på Internet Movie Database Rediger på Wikidata

* (no) *Generalen* hos Filmfront Rediger på Wikidata

* (da) *Generalen* i Danmark Nationale Filminstitut Rediger på Wikidata

* (en) *Generalen* på AllMovie Rediger på Wikidata

* (fr) *Generalen* på Allociné Rediger på Wikidata

* (nl) *Generalen* på MovieMeter Rediger på Wikidata

* (en) *Generalen* på Turner Classic Movies Rediger på Wikidata

* (en) *Generalen* på Silent Era Rediger på Wikidata

* (en) *Generalen* på Rotten Tomatoes Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** Encyclopædia Universalis **·** Encyclopædia Universalis **·** VIAF **·** GND **·** LCCN
 |